ТекIоныгъэм имашIо егъашIи кIосэщтэп | Адыгэ Макъ\nТекIоныгъэм имашIо егъашIи кIосэщтэп\n… Заохэм ахэлэжьагъэхэм язэхэт саугъэтхэу Мыекъуапэ итемыр лъэныкъокIэ щагъэуцугъэхэм сыдигъуи цIыфыбэ якIуа­лIэ, къэгъагъэхэр акIаралъхьэх. ЖъоныгъуакIэм и 9-м мыщ щызэIукIагъэхэм тахэплъэшъ, гупшысэу тагъэшIырэм тигъэ­рэхьатырэп. Хэгъэгу зэошхом хэлэжьагъэхэр, заом ыкIыб щыIэхэу ТекIоныгъэм и Мафэ къэзыгъэблэгъагъэхэр, IофшIапIэхэмрэ еджапIэхэмрэ ялIыкIохэр нэплъэгъум итых.\nРеспубликэм и ЛIышъхьэу КъумпIыл Мурат, Адыгеим и Парламент и Тхьаматэу Вла­димир Нарожнэр, федеральнэ инспектор шъхьаIэу Сергей Дрокиныр, республикэм и Премьер-министрэу Александр На­ролиныр, Къэралыгъо Думэм идепутатэу Хьасанэкъо Мурат, ухъумэнымкIэ УФ-м и Министерствэ икъутамэ икъулыкъу­шIэхэу Юрий Щепиныр, Александр Дорофеевыр, республикэм иветеранхэм я Совет итхьа­матэу Къуаджэ Аслъан, Адыгеим инахьыжъхэм я Совет хэтхэу ГъукIэлI Нурбый, Дзыбэ Ким, Правительствэмрэ Парла­ментымрэ якъулыкъушIэхэр, об­щественнэ движениехэм ялIы­­кIохэр, диныр зылэжьыхэрэр, мамыр псэукIэм игъэпытэн хэ­лажьэхэрэр зэIукIагъэх.\nПчэгум ит цIыфхэр нэм фэплъыхэрэп, шъэ пчъагъэ мэхъух. ЛIыхъужъ орэдхэр щызэхэтэхых. Адыгеим щапIугъэ нэбгырэ мин 80 Хэгъэгу зэ­ошхом хэлэжьагъ, мин 33-рэ зэо машIом хэкIодагъ, сэкъатныгъэ хэзыхыгъэр макIэп.\nПравительствэм и Унэ ыпа­шъхьэ щыкIогъэ зэхахьэр лIэ­ужхэр зэзыпхырэ Iофтхьабзэхэм ахэтэлъытэ. Хэгъэгу зэ­ошхом иветеранхэр гъогубгъум щытых. Мыекъопэ гарнизоным идзэкIолIхэр, УФСИН-м, МЧС-м якъулыкъушIэхэр, кIэлэеджа­кIохэм ядзэкIолI купхэр зэхэтых. Мыекъопэ гарнизоным ипащэ ипшъэрылъхэр зыгъэцэкIэрэ офицерэу Николай Де­менюк ти ЛIышъхьэу КъумпIыл Мурат къыриIуагъ зэхахьэм хэлажьэхэрэр зэхэтхэу урамым къырыкIонхэм зэрэфэхьазырхэр.\n— ТичIыпIэгъухэм Хэгъэгу зэошхом лIыхъужъныгъэу щызэрахьагъэм тырэгушхо. Шъхьащэ афэтэшIы, тиветеранхэм тафэраз ТекIоныгъэм пае, Родинэм ишъхьафитныгъэ къызэраухъумагъэм фэшI. Тэ типшъэрылъ шъхьаIэр тапэкIи мамырныгъэр, зэгурыIоныгъэр тичIыгу гупсэ къыщытыухъу­мэнхэр. Адыгеир нахь дахэу щы­Iэным тыфэлэжьэныр, лIы­хъужъхэм къытагъэлъэгъугъэ гъогум зэрифэшъуашэу тырыкIоныр ары, — къыIуагъ КъумпIыл Мурат.\nАдыгэ Республикэм шIэжь Iофыгъоу «ЕгъэшIэрэ полкыр» зыфиIоу щыкIуагъэм нэбгырэ мин 52-м нахьыбэ хэлэжьагъ. Мыекъуапэ щырекIокIыгъэ Iофыгъом нэбгырэ мин 35-рэ фэдиз щызэIукIагъ. Урамхэу Краснооктябрьскэм, Пушкиным ыцIэкIэ щытым къарыкIохи, зыгъэпсэфыпIэ паркым къыдэхьагъэх.\nХэгъэгу зэошхом хэлэжьа­гъэхэм ясурэтхэр аIыгъыхэу яIахьылхэр урамхэм арыкIуа­гъэх. ТекIоныгъэм ибыракъ убгъугъэу метрэ 30 икIыхьагъ. Быракъ плъыжьыр Мыекъуапэ иурам шъхьаIэ щызыхьыхэрэм лъэсрыкIуапIэм тетхэр Iэгу афытеох. Республикэм и ЛIышъхьэу КъумпIыл Мурат ятэжъэу Хьамидэ исурэт ыIыгъэу урамым къырыкIуагъ.\nIофтхьабзэм кIуачIэ къыхэзылъхьэрэр лъэпкъ зэфэшъхьаф­хэр зэхэтхэу мэфэкIым зэрэ­хэлажьэхэрэр ары. Ны-тыхэм ягъусэхэ кIэлэцIыкIухэм дзэкIолI шъуашэхэр ащыгъых. Адыгэ Республикэ гимназием икIэлэ­еджа­кIохэри зэкIужьэу фэпа­гъэх, зэхэтхэу зэхахьэм хэлажьэх.\nУрысыем, Адыгеим искусст­вэхэмкIэ язаслуженнэ IофышIэшхоу Сулейманов Юныс, Адыгэ Республикэм инароднэ артистхэу Исуп Аслъан, Сихъу Станислав яIахьылхэм ясурэтхэр аIыгъых.\n— Сяни, сяти заом ыкIыб щы­лэжьагъэх, — къеIуатэ Сулей­манов Юныс. — ТекIо­ныгъэм фэгъэхьыгъэ къэбар гъэшIэгъонхэм тащагъэгъуа­зэщтыгъ.\n— Хэгъэгу зэошхом хэлэжьагъэхэ Болэкъохэу Пакъэ, Хьарунэ, Сахьидэ, Сэлмэн, Къа-\nзый, Мусэ, тинысэ ятэу Къу­шъхьэ Амэрбый ясурэтхэр тIы­гъых, — ти­зэдэгущы­Iэ­гъу лъегъэ­кIуатэ Iоф­шIэным иветеранэу, рес­публикэ общественнэ движениеу «Адыгэ Ха­сэм» игъэцэ­кIэкIо куп хэ­тэу Болэ­къо Ас­лъан. — Ти­Iахьылхэм якIэлэцIыкIу­хэри тигъу­сэх. Заом имашIо непи мыучъыIы­гъэу сэ­лъытэ.\nКIэсэбэжъ Нэфсэти иIа­хьылхэр игъусэх. Сурэтхэу аIыгъхэм такIэупчIэшъ, хъу­гъэ-шIагъэхэр нахь куоу зэдгъэ­шIэнхэу мурадхэр зэдэтэшIых.\nДзэкIолI пщэрыхьапIэм нэ­бгыришъэ пчъагъэ щызэIукIагъ. ДзэкIолI пIастэр зыгу римыхьыгъэ цIыф тыIукIагъэп. Студентхэм зэхэщэн Iофыгъохэр дэ­гъоу агъэцэкIагъэх. ПщэрыхьапIэхэр къэбзагъэх.\nХэгъэгу зэошхом илъэхъан дзэкIолIхэм къаIощтыгъэхэ орэдхэр паркым щыжъынчыгъэх. Оркестрэм произведениеу къы­ригъаIохэрэм адежъыугъэх. КIэлэцIыкIу ансамблэхэм орэдхэр къыщаIуагъэх, къэшъуагъэх.\nПчыхьэм сыхьатыр 7-м аублэ­гъэ концертым дунаим щыцIэ­рыIохэм ансамблэхэу «Налмэсыр», «Ислъамыер», «Мыекъуа­пэ инэфылъэхэр», эстрадэ купэу «Ошъутенэр», ансамблэхэу «Синдикэр», «Майкопчанкэр», «Кубаночкэр», «Ащэмэзыр», орэдыIохэу Дзыбэ Мыхьамэт, Кушъэкъо Симэ, Сихъу ­Тамерлан, фэшъхьафхэри хэлэжьагъэх.\nПчыхьэм сыхьатыр 10 зэхъум, мамыр огур мэшIоуст­хъохэм къагъэнэфыгъ. Зэхэща­кIохэм афэразэхэу Iэгу афы­теохэзэ пчыхьэр хэкIотагъэу цIыф­хэр зэбгырыкIыжьыгъэх.\nОрэдым зэрэхэлъэу, сыда хэ­гъэгур къызыщежьэрэр? Жъо­ныгъуакIэм и 9-м мэфэкI зэха­хьэхэм ахэлэжьагъэхэм джэуа­пэу къатыжьыщтыр щы­Iэныгъэм къыхэхыгъэу щыт. УичIыгу, уихэгъэгу зэрэбгъэ­лъапIэ­хэрэр мэфэкI зэхахьэхэм къахэщы, гукIэ къыуаIо: «ТекIоныгъэм имашIо егъашIи тичIыгу щыкIосэщтэп».